作者:趙天錫
標題:雙調・雁兒落過清江引碧玉簫美河南王
內容:厭市朝車馬多，羨凌煙閣功勞大。蓋村居綠野堂，賽蘭省紅蓮幕。濁酒一壺天地闊，世態都參閱。悶攜藜杖行，醉向花陰臥，老官人閒快活。北鎮沙陀，千里暮雲合。南接黃河，一線袞金波。賽淵明五柳莊，勝堯夫安樂窩。紅粉歌，笙簫齊和。他，訪謝安在東山臥。秉乾坤秀氣清，凜冰雪丹心正。奉朝中天子宣，領閫處將軍令。戰馬遠嘶邊月冷，卷地旌旗影。風生虎帳寒，筆掃狼煙靜，咫尺間領三公判內省。滿腹才能，幕府夜談兵。唾手功名，麟閣要圖形。諸葛亮八陣圖，周亞夫細柳營。羨此行，南蠻平定。聽，和凱歌回敲金鐙。